Roete vir Twee Oseane op nipper verander | Maroela Media
Die 2018 Twee Oseane-ultramarathon. Foto: Phando Jikelo/ANA
Die roete vir Saterdag se Old Mutual Twee Oseane-ultramarathon oor 56 km is op die nipper verander in belang van deelnemers se veiligheid te midde van betogings in die Kaap.
Organiseerders het Vrydagoggend op die marathon se webblad aangekondig dat betogings moontlik ontwrigtings en bedreigings vir deelnemers op die oorspronklike roete kan inhou. Daarom sal die roete dus nié meer oor Chapmanspiek loop nie, maar eerder al langs Ou Kaapse-weg.
Dié besluit is ná ŉ gewik en weeg met die polisie, die plaaslike regering, die Stad Kaapstad asook betrokke verkeers- en nooddienste eindelik deur die organiseerders geneem.
Die verandering sal geen invloed op deelnemers van die Twee Oseane-halfmarathon oor 21km hê nie en dié roete asook wegspringtye sal soos beplan gevolg word.
Die afloswedloop wat vanjaar vir die eerste keer sou plaasvind, sal egter nié meer plaasvind nie. Dié kennisgewing sal egter aan die betrokke deelnemers van die aflos gekommunikeer word, het die organiseerders verseker.
Dit is vanjaar 50ste keer dat dié ultramarathon aangebied word.
“Ons is vol vertroue dat hoewel die roete verander, dit steeds sal voldoen aan die belofte van die mylpaal van ons 50ste herdenking vanjaar,” het die organiseerders gesê.
Vonkprop · 1 maand gelede
En so word alles wat oor die jare vlot verloop het negatief beinvloed deur mense wat niks het om te verloor nie. Kom ons noem hulle maar boelies voordat iemand weer aanstoot neem. Toekennings is nou al beinvloed, marathonne, kerke en so gaan die lys aan. Ons word gevangenisse in ons eie lewens en belangstellings
Ekke · 1 maand gelede
Is betogers nou baas van ons land? Dis onvergeeflik dat hulle so ver kan gaan om die hele land stop te sit. Wie is hulle eintlik? Hoekom word hulle nie vasgevat? Stop die betogings ! Ons kon gister nie in Brits ons weeklikse inkopies doen ivm betogings. Hulle het ons net agressief van die paaie afgedruk. Nee man, dit kan en mag nie so wees nie
Kerrie Vlamskiet Briekstreep · 1 maand gelede
Ek is bly om te sien ek is nie die enigste een wat die gefaalde regering van 25 jaar se “struggle” protesteer nie!